
הכנסת העשרים
מושב ראשון
<פרוטוקול מס' 39>
מישיבת ועדת העבודה, הרווחה והבריאות
יום רביעי, ו' באב התשע"ה (22 ביולי 2015), שעה 10:45
<סדר היום:>
הצעת חוק הביטוח הלאומי (תיקון מס' 161), התשע"ה-2015, של חה"כ מיקי  רוזנטל, קארין אלהרר, אילן גילאון
בקשה לדיון מחדש, של חה"כ מיקי רוזנטל לפי סעיף 115 לתקנון הכנסת
נכחו:

<חברי הוועדה:> 
אלי אלאלוף – היו"ר
מיכל בירן

אילן גילאון

נורית קורן
חברי הכנסת:
מיקי רוזנטל
<ייעוץ משפטי: >
נעה בן שבת
<מנהלת הוועדה:>
וילמה מאור
<רישום פרלמנטרי:>
אהובה שרון, חבר המתרגמים
הצעת חוק הביטוח הלאומי (תיקון מס' 161), התשע"ה-2015, של חה"כ מיקי  רוזנטל, קארין אלהרר, אילן גילאון

בקשה לדיון מחדש, של חה"כ מיקי רוזנטל לפי סעיף 115 לתקנון הכנסת
<היו"ר אלי אלאלוף:>
התבקשנו על ידי חבר הכנסת מיקי רוזנטל להגיש רביזיה על החוק שאושר אתמול בוועדה. 

<מיקי רוזנטל:>
תודה רבה אדוני היושב ראש. נפלו כמה פגמים טכניים בחוק שצריך לתקן אותם לפני הנחתו. היועצת המשפטית, נעה בן שבת, תציג אותם ואני מבקש לאשר אותם.

<וילמה מאור:>
קודם צריך להצביע בעד הרביזיה.

<היו"ר אלי אלאלוף:>
מי בעד הרביזיה?

הצבעה

בעד –  פה אחד
הרביזיה התקבלה

<היו"ר אלי אלאלוף:>
פה אחד הרביזיה התקבלה.

<נעה בן שבת:>
תיקון שאנחנו מבקשים להכניס, בעמוד 13, סעיף 315ה(ה). אנחנו אמרנו דמי פתיחת תיק – אנחנו מדברים על המועד שבו משלמים תשלומים באותם מקרים מיוחדים. זה קבוע בסכום מסוים שצריך לשלם ולא באחוזים. יש חריג אחד ובחריג הזה נכתב: התשלומים לפי פסקה 6 לסעיף האמור – ואלה התשלומים של אותו מקרה בו עוברים מהבטחת הכנסה לגמלת נכות כללית. במקרים האלה, לפי ההוראה שנקבעה שתהיה זכאות לפי סעיף קטן (א) של סעיף 315ב, זאת אומרת, על חלק הגמלה, שיעור ההפרש שבין שתי הגמלאות, אותה תוספת שנוספה עקב המעבר לגמלת נכות, עליה מחשבים את האחוזים ובהתאם לכך גובים.

על כך אמרנו שנוסיף עוד 800 שקלים. תיקון הטעות שמתחייב עכשיו הוא שאמרנו קודם שזה ייגבה במועד ההתקשרות. כמובן אין טעם לגבות את זה במועד ההתקשרות כשאין זכייה ולכן אנחנו מציעים שכך ייקרא סעיף קטן (ה):

"דמי פתיחת תיק כאמור בסעיף 315ב(ב) ייגבו במועד כאמור בסעיף קטן (ב1) – זאת אומרת, במועד ההתקשרות – ויתרת התשלומים האמורים באותו סעיף תיגבה במועד קבלת החלטה על זכאות לגמלה למעט תשלומים לפי סעיף 315ב(ב)(6) – אותו מקרה מיוחד של מעבר מגמלת הבטחת הכנסה לגמלת נכות כללית – שייגבו בהתאם להוראות סעיף קטן (ב) – אותן הוראות כלליות לגבי מועדי הגבייה".

זה תיקון אחד שאנחנו מבקשים לעשות.

תיקון שני הוא בעמוד 15 בסעיף 315ז(א)(2). פסקה (2), הסיפא שלה אומר שצריך לפרט בהסכם דמי פתיחת תיק או השיעור מחלק הגמלה במקום דמי פתיחת תיק. מכיוון שאנחנו שינינו בדיון ואמרנו שאפשר לבחור בין האפשרויות, או אפשרות עם דמי פתיחת תיק או אפשרות  של שיעורים אחרים בלי דמי פתיחת תיק, בכל אחד מהמצבים, אין טעם לפרט את הפירוט הזה. זה ממילא בא בפירוט של אופן חישוב התשלום ולכן אנחנו מציעים שפסקה (2) תיקרא כך:

"התשלום בעד הטיפול לפי כל שלב כאמור בפסקה (1), אופן חישוב התשלום, תנאיו ומועדיו לרבות אם הוקדמו לפי סעיף 315ה(ב)".

באותו עמוד, בסעיף 315ו(ב), אלה אותן תקנות שהוצע להסמיך את השרים באישור הוועדה לקבוע נסיבות בהן לא יראו תביעות כתביעה אחת. מוצע להוסיף את המלים "לפי כללים או תנאים שייקבעו בתקנות האמורות" ואפשר יהיה גם לקבוע או סכום מרבי או שיעור מרבי. להשאיר את שתי האפשרויות פתוחות.

אלה התיקונים.

<היו"ר אלי אלאלוף:>
אפשר לאשר את התיקונים המוצעים.

הצבעה

בעד –  פה אחד
התיקונים המוצעים אושרו

<היו"ר אלי אלאלוף:>
התיקונים המוצעים אושרו פה אחד.

תודה.
<הישיבה ננעלה בשעה 10:50.>

